இந்த நூற்றாண்டின் மிகப்பெரிய வெள்ளத்தை கேரளா சந்தித்துள்ளது. இப்படியொரு பேரிடர் வரும் என கேரள மக்கள் நினைத்துக்கூட பார்த்திருக்கமாட்டார்கள். பெருமழையால் ஏற்பட்ட வெள்ளப்பெருக்கும் மண் சரிவும் ஒன்றிணைந்து கேரள மாநிலத்தை நிலைகுலைய வைத்துவிட்டன. 14 மாவட்டங்களில் 13 மாவட்டங்கள் வெள்ளத்தால் சூழப்பட்டன. கடந்த சில நாட்களாகத்தான் வெள்ள நீர் வடிந்து வருகிறது. தென்மேற்குப் பருவமழை காலமான ஜூன் முதல் செப்டம்பர் மாதம் வரையிலான நான்கு மாதங்களில் கேரள மாநிலத்துக்கு 2,039.6 மி.மீட்டர் மழை சராசரியாகக் கிடைக்கும். ஆனால், இந்த ஆண்டு ஜூன் மாதம் முதல் இப்போதுவரை கேரளாவில் 2,392.4 மி.மீ. மழை பதிவாகியுள்ளது.